Source: https://szolnokitorvenyszek.birosag.hu/hirek/20180913/iden-szolnoki-torvenyszek-ott-volt-szolnoki-gulyas-fesztivalon
Timestamp: 2020-06-02 02:20:02+00:00

Document:
Idén a Szolnoki Törvényszék is ott volt a Szolnoki Gulyás Fesztiválon | Szolnoki Törvényszék
Idén a Szolnoki Törvényszék is ott volt a Szolnoki Gulyás Fesztiválon
Megjelenés ideje: 2018. szeptember 13., 15:34
A XX. Szolnoki Gulyás Fesztiválon a Szolnoki Törvényszék önálló standdal vett részt, ahol a fesztiválozók megismerhették a törvényszék Nyitott Bíróság és Bíróságtörténeti Munkacsoportjainak tevékenységét, és a bírósági közvetítői eljárást. Igazságügyi totó kitöltésével mérhették fel alkotmányos és jogi ismereteiket, valamint a bírósági szervezet megismerését, a bírósághoz fordulást, a jogi segítségért folyamodást és a biztonságos internethasználatot segítő, valamint drogprevenciós tájékoztató füzetekhez juthattak hozzá.
A Szolnoki Törvényszék standja a XX. Szolnoki Gulyás Fesztiválon, 2018. szeptember 8-án
Két évtizedes hagyomány Szolnokon, a város Tiszaliget városrészében évente megrendezésre kerülő Gulyás Fesztivál, ami mára Jász-Nagykun-Szolnok Megye egyik legjelentősebb, többezres látogatószámú hagyományőrző gasztronómiai rendezvényévé nőtte ki magát. Eredeti célja a gulyás, mint a magyar étkezési kultúra tovább gondozása és minőségének megtartása volt, de emellett az évek során kiemelkedő szerepet kapott a határon innen és a határon túli népzene, népművészet ápolása is. Így nem véletlen, hogy a fesztivál nem csak a szolnokiak és a megyében lakók körében népszerű, hanem évről-évre az ország minden részéről és a határon túlról is érkeznek vendégek.
A Szolnoki Törvényszék, azonosulva az Országos Bírósági Hivatal Elnökének stratégiai célkitűzéseivel, kiemelten fontos feladatának tekinti, hogy az állampolgárok megismerjék a bírósági szervezetet, átlássák és megértsék a bíróságok munkáját, és hogy minél egyszerűbbé váljon számukra a bírósághoz való hozzáférés. Ehhez az szükséges, hogy minden érdeklődő megismerhesse hazája bíróságainak történetét, megismerkedhessék a bírósági szervezet felépítésével, az egyes bírósági eljárásokkal és a bírósághoz fordulás módjával. Ennek érdekében a törvényszéken bíróságtörténeti és ismeretterjesztő munkacsoportok működnek, melyek arra törekednek, hogy az állampolgárok minél szélesebb körét tudják megszólítani.
A Szolnoki Törvényszék Bíróságtörténeti Munkacsoportja a Jász-Nagykun-Szolnok Megyei Levéltárral együttműködve évek óta dolgozik a megye bíróságtörténeti emlékeinek felkutatásán, feldolgozásán és az érdeklődő közönség elé tárásán. Idáig három bíróságtörténeti kötetet jelentetett meg, melyeket az érdeklődők a szolnoki Verseghy Ferenc Könyvtárból kölcsönözhetnek ki.
A Szolnoki Törvényszék Nyitott Bíróság Munkacsoportja szintén évek óta dolgozik azon, hogy az állampolgárok, különösen a középiskolások megismerjék az igazságszolgáltatást, a bírósági szervezet felépítését, a különböző szintű bíróságok feladatait. Tisztában legyenek azzal, hogy milyen esetekben és hogyan kezdeményezhetik a bíróság eljárását, hogyan zajlanak az egyes eljárások, hol és kitől kérhetnek jogi segítséget és miért fontos, hogy megjelenjenek a bíróságon, ha tanúként idézik őket.
A Szolnoki Törvényszék a fenti célkitűzések megvalósítása érdekében döntött úgy, hogy 2018. szeptember 8-án, a fesztivál fő napján kitelepül a Szolnoki Gulyás Fesztiválra.
A törvényszék standjánál megálló érdeklődők a bíróság mindhárom eddig megjelent bíróságtörténeti kötetét fellapozhatták, számos érdekességet megtudva a megye bíróságainak történetéből. Megismerhették a bírósági közvetítői eljárást és annak számtalan előnyét, valamint a törvényszék Nyitott Bíróság Munkacsoportjának tevékenységét. Hozzájuthattak az Országos Bírósági Hivatal bírósághoz fordulást segítő tájékoztatófüzeteihez: a Szervezeti kisokos, a Tárgyalásra megyek, a Panasznap, a Tanúként idéztek és a Keresetlevél című kiadványok iránt egyaránt nagy volt az érdeklődés. A bíróság számos internetbiztonsági és drogprevenciós tájékoztatóanyagot helyezett ki, és népszerű volt az igazságügyi totó is, ahol az érdeklődők az alkotmányos és jogi ismereteikről adhattak számot.
Szolnok, 2018. szeptember 13.

References: Bíróság 
 Bíróság 
 bíróság 
 bíróság 
 Bíróság 
 bíróság